Oikeusministeriö

Oikeusministeriön lausuntopyyntö DNro OM 8/41/2017

Sisäministeriön lausunto

Oikeusministeriö on pyytänyt sisäministeriöltä lausuntoa arviomuistiosta julkisista kuulutuksista annetun lain (34/1925) uudistamistarpeista. Sisäministeriö toteaa lausuntonaan seuraavaa.

Arviomuistiossa esitetään, että kuulutuslaki ja - asetus tulisi vanhentuneena kumota. Kuulutuslain menettelyä ei voida pitää enää tarkoituksenmukaisena tapana, vaan pikemmin se tulisi tapahtua yleisessä tietoverkossa. Kuulutuksilla tarkoitetaan vain kuulutuslain tarkoittamia julkisia kuulutuksia. Erityislainsäädännössä on säädetty kuulutusmenettelyistä jo nykyään joko kuulutuslakia täydentävästi tai tyhjentävästi. Edelleen muistion mukaan erityislainsäädäntöä ja sen riittävyyttä voi olla samassa yhteydessä tarpeen tarkistaa ja muuttaa oikeusministeriön ja muiden asianomaisten ministeriöiden yhteistyönä.

Sisäministeriö pitää kannatettavana, että kuulutusmenettelyssä siirrytään nykyaikaisempaan menettelyyn, kuten Kuntalaissa on jo tehty. Nykyaikaa on, että tieto on löydettävissä yleisestä tietoverkosta, esimerkiksi kunnan sivuilta. Tällöin on kuitenkin muistettava kuulutusmenettelyn erityinen luonne ja oikeudellinen asema esimerkiksi suhteessa muuhun viranomaisten tiedottamiseen. Vaikka yhä useammalla on mahdollisuus käyttää sähköisiä tietoverkkoja, tulisi viranomaistoiminnassa kuitenkin varmistaa myös se, että niilläkin ihmisillä, joilla ei ole käytettävissä sähköisiä palveluita tai jotka eivät osaa käyttää niitä, olisi mahdollista jollain muulla tavoin saada tietoa sellaisista asiakirjoista, jotka viranomaisen on lainsäädännön nojalla tuotava julki. Heillä tulee olla halutessaan pääsy kuulutustietoihin (esimerkiksi kunnantalolla vapaasti käytettävissä olevan tietoyhteyden kautta ja saada tarvitessa riittävää apua tietoteknisen välineen käytössä). Myös yhdenvertaisuusnäkökulmasta tiedon esteettömyys (eli kaikkien esteetön pääsy tietoihin) tulee ottaa huomioon nykytilan parantamiseksi. Lisäksi tulee ministeriön näkemyksen mukaan huomioida, että nykyisellä kuulutusmenettelyllä (julkiset) kuulutukset on kerätty keskitetysti kunnalliselle ilmoitustaululle. Vastaisuudessakin on tärkeää, että tämä tieto löytyy yhdestä paikasta (esimerkiksi kunnan sivulta tai vastaavalta) eikä sirpaloidu eri viranomaisten tai toimijatahojen verkkosivuille. Edellä mainitut seikat saattavat edellyttää yleissääntelyä sen varmistamiseksi, että erityislainsäädännöllä ei myöhemmin muuteta keskeisiä seikkoja.

Sisäministeriö tuo samalla esille, että mikäli kuulutuslaki kumotaan, edellyttää se teknistä muutosta myös järjestyslain 6 §:n 2 momenttiin (kielto julkisen kuulutuksen tai tiedonannon luvattomasta poistamisesta tai turmelemisesta).

Lisätietoja sisäministeriön lausunnosta antavat pelastusylitarkastaja Veli-Pekka Hautamäki ja poliisitarkastaja Heidi Kankainen.

Kansliapäällikön sijainen,  
Ylijohtaja Jorma Vuorio

Suunnittelija Jenni Hopia

Asiakirja on sähköisesti allekirjoitettu asianhallintajärjestelmässä. Sisäministeriö 27.07.2017 klo 08:21. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
| Tiedoksi | Ministeri Risikko  Kansliapäällikkö Nerg  Erityisavustajat Rytilä ja Seppänen  Pelastusylitarkastaja Hautamäki  Poliisitarkastaja Kankainen |